বাংলাদেশের প্রধানমন্ত্রী শেখ হাসিনা মঙ্গলবার সুইডেন যাচ্ছেন
ব্রিটিশ পার্লামেন্ট নির্বাচনে সদ্য পুনঃনির্বাচিত ভাগ্নী টিউলিপ সিদ্দিকসহ পরিবারের সদস্যদের সঙ্গে সময় কাটাবেন। পররাষ্ট্রমন্ত্রী বলেন, প্রধানমন্ত্রীর এই সফরে দ্বিপক্ষীয় সম্পর্ক জোরদার হবে। বাড়বে বিনিয়োগ।
বাংলাদেশের প্রধানমন্ত্রী শেখ হাসিনা দু’দিনের এক সরকারি সফরে মঙ্গলবার সুইডেন যাচ্ছেন। পররাষ্ট্রমন্ত্রী এইচ এম মাহমুদ আলী রোববার এক সংবাদ সম্মেলনে এ তথ্য জানান। পররাষ্ট্রমন্ত্রী বলেন, সুইডেন যাওয়ার পথে প্রধানমন্ত্রী লন্ডনে যাত্রাবিরতি করবেন। ব্রিটিশ পার্লামেন্ট নির্বাচনে সদ্য পুনঃনির্বাচিত ভাগ্নী টিউলিপ সিদ্দিকসহ পরিবারের সদস্যদের সঙ্গে সময় কাটাবেন। পররাষ্ট্রমন্ত্রী বলেন, প্রধানমন্ত্রীর এই সফরে দ্বিপক্ষীয় সম্পর্ক জোরদার হবে। বাড়বে বিনিয়োগ। অভিবাসন, জলবায়ু পরিবর্তন, জাতিসংঘ শান্তি মিশন, সন্ত্রাসবাদ ও উগ্রবাদ মোকাবেলার ক্ষেত্রে সম্পর্ক আরো নিবিড় হবে। উজ্জ্বল হবে ইউরোপে বাংলাদেশের ভাবমূর্তি। উল্লেখ্য যে, ১৯৭২ সালে বাংলাদেশকে প্রথম সমর্থন দেয়া ইউরোপীয় দেশগুলোর মধ্যে সুইডেন অন্যতম। গত ফেব্রুয়ারিতে দুই দেশের কূটনৈতিক সম্পর্কের ৪৫ বছর পূর্তি উৎসব উদযাপন হয়। প্রধানমন্ত্রীর সঙ্গে ৪৭ সদস্যের একটি ব্যবসায়ী প্রতিনিধি দলও থাকছে। পররাষ্ট্রমন্ত্রী বলেন, সুইডেনের বিখ্যাত রিটেইলার ব্র্যান্ড এইচ এন্ড এম বাংলাদেশের কাছ থেকে ৫০০ কোটি ডলারের বেশি তৈরি পোশাক কিনে থাকে। দেশটির বাজারে বাংলাদেশ শুল্কমুক্ত সুবিধা পায়। আগামী শুক্রবার প্রধানমন্ত্রী দেশে ফিরবেন।